Spetalen gir Trump full støtte

Milliardæren Øystein Stray Spetalen berømmer Donald Trump og slakter Parisavtalen.

INGEN DRØMMER: Øystein Stray Spetalen mener Parisavtalen er for drømmere, ikke for forretningsmenn, og gir Trumps klima-exit full støtte. Vis mer byoutline Foto: Audun Braastad NTB scanpix

Publisert: Oppdatert: 2. juni 2017 09:25 , Publisert: 2. juni 2017 07:47

USAs president Donald Trump annonserte torsdag at USA vil droppe Parisavtalen, en av de viktigste klimaavtalene mellom verdens nasjoner.

Den kjente investoren støtter Trumps avgjørelse og kaller Parisavtalen en «scam» – et bedrag.

Han viser til en leder i finansavisen Wall Street Journal (WSJ), der det heter at tiltakene i Parisavtalen ikke vil begrense temperaturstigningen med mer enn 0,17 grader.

– Denne avtalen er ikke laget av forretningsmenn, den er laget av drømmere, sier Øystein Stray Spetalen til Dagbladet.

Han skjønner veldig godt hvorfor USAs president vil ut av avtalen.

– Talen til Trump burde sees av alle for den inneholder essensen i klimapolitikken, sier den profilerte norske investoren.

I lederen skriver WSJ også at Kina i Parisavtalen ikke må forholde seg til utslippsbegrensninger for om 12 år.

– Dersom det er riktig at Kina ikke har noen forpliktelser til reduksjon i utslipp før i 2030, er Parisavtalen et bedrag. USA kan ikke ha en avtale der den største industrielle konkurrenten til USA kan kjøre på med fri eksos, sier han.

Trosset verdensledere



Trump gikk mot rådene fra verdensledere og store selskaper i USA da han torsdag kveld norsk tid ga beskjeden om at USA trekker seg fra den globale klimaavtalen.

Les også Trump trekker USA ut av Parisavtalen

– Parisavtalen er det siste eksempelet på at Washington går inn i en avtale som svekker USA, sa Trump da han kunngjorde avgjørelsen fra rosehagen i Det hvite hus.

Det var ventet at presidenten ville trekke USA ut av Parisavtalen. Onsdag siterte amerikanske medier kilder i Det hvite hus på at Trump hadde tatt avgjørelsen.

Blant de som ba presidenten om ikke å trekke USA ut var teknologigiganter som Apple, Google, Facebook og Microsoft, gjennom et felles brev.

I etterkant har Tesla-sjef Elon Musk varslet at han trekker seg fra rådet som gir innspill til Trump.

– Klimaendringene er ekte. Å forlate Paris er hverken bra for USA eller verden, skrev Musk på Twitter.

Oppfyller valgløfte



Selv har Trump tidligere kalt klimaendringer er en «bløff», og har hevdet via Twitter at «konseptet global oppvarming ble skapt av og for kineserne for å svekke amerikanske selskapers konkurranseevne».

Under valgkampen var et av Trumps sentrale løfter at han ville skrote Parisavtalen.

Parisavtalen er en internasjonal klimaavtale som ble inngått under toppmøtet i den franske hovedstaden i desember 2015. Den er underskrevet av 175 land, og tar sikte på å redusere de globale utslippene.

I avtalen ligger det blant annet at den globale oppvarmingen skal begrenses til under to grader, med en visjon om 1,5 grader, sammenlignet med førindustriell tid.

Les også Musk trekker seg fra Trump-råd etter Paris-avgjørelsen

Les også Tech-gigantene trygler Trump: – Ikke trekk USA ut av klimaavtalen

Les også Finansavisen: Spetalen har tjent 177 millioner på Nel